KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Programm dwar l-Idoneità u l-Prestazzjoni tar-Regolamentazzjoni (REFIT): Is-Sitwazzjoni Attwali u l-Perspettivi /* COM/2014/0368 final */





Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni Programm dwar l-Idoneità u l-Prestazzjoni tar-Regolamentazzjoni (REFIT): Is-Sitwazzjoni Attwali u l-Perspettivi I. Introduzzjoni Ir-regolamentazzjoni tal-Unjoni Ewropea għandha rwol ewlieni li jirfed it-tkabbir u l-impjiegi. In-negozji għandhom bżonn l-UE biex tiżgura kundizzjonijiet ekwivalenti ta' kompetizzjoni u tiffaċilita l-kompetittività. Il-pubbliku jistenna mingħand il-livell Ewropew biex l-interessi tagħhom jiġu protetti, kemm fir-rigward tas-saħħa u s-sigurtà, il-kwalità tal-ambjent, id-dritt għall-privatezza, eċċ. Regola waħda komuni li tapplika fl-Istati Membri kollha tista’ tkun ħafna iktar faċli u iktar effiċjenti minn firxa kumplessa ta’ regoli differenti fuq l-istess suġġett f’livell nazzjonali u reġjonali. L-isfida hija biex din il-leġiżlazzjoni tinżamm sempliċi - li ma tmurx lil hinn minn dak li huwa strettament meħtieġ biex jintlaħqu l-għanijiet tal-politika u biex tiġi evitata d-duplikazzjoni ta’ saffi tar-regolamentazzjoni. Il-Kummissjoni Ewropea qed taffaċċja din l-isfida permezz tal-Programm dwar l-Idoneità u l-Prestazzjoni tar-Regolamentazzjoni (REFIT) li jimpenja ruħu għal qafas regolatorju sempliċi, ċar u prevedibbli.[1] Dan il-programm jimmira li jaqta' l-burokrazija żejda, ineħħi l-piżijiet regolatorji, jissimplifika u jtejjeb id-disinn u l-kwalità tal-leġiżlazzjoni biex jintlaħqu l-għanijiet tal-politika u l-benefiċċji tal-leġiżlazzjoni tal-UE jitgawdew bl-iktar spejjeż baxxiu bl-inqas piż amministrattiv, b'rispett sħiħ għat-Trattati, b'mod partikolari għas-sussidjarjetà u l-proporzjonalità. B'REFIT, il-Kummissjoni qed tiskrinja l-istokk kollu tal-leġiżlazzjoni tal-UE fuq bażi kontinwa u sistematika sabiex jiġu identifikati l-piżijiet, l-inkonsistenzi u l-miżuri mhux effettivi u identifikat azzjonijiet korrettivi. Fil-Komunikazzjoni ta' Ottubru 2013 dwar REFIT[2], il-Kummissjoni stipulat aġenda ambizzjuża. Hija identifikat oqsma fejn l-inizjattivi previsti ma jitkomplux. Hija rtirat numru ta’ proposti li kienu għal żmien twil imwaħħla fil-leġiżlatura u ħassret numru ta' biċċiet ta' leġiżlazzjoni. B’kollox, aktar minn 100 azzjoni ġew identifikati, li nofshom kienu proposti ġodda mmirati biex jissimplifikaw u jnaqqsu l-piż regolatorju fil-leġiżlazzjoni eżistenti. L-azzjonijiet l-oħra huma Kontrolli tal-Idoneità u valutazzjonijiet imfassla biex jivvalutaw l-effiċjenza u l-effikaċja tar-regolamentazzjoni tal-UE u jippreparaw inizjattivi għat-tnaqqis tal-piżijiet futuri. Il-Kummissjoni wasslet dawn l-impenji. Din il-Komunikazzjoni tirrapporta dwar is-sitwazzjoni attwali tal-implimentazzjoni tal-programm REFIT u tidentifika azzjonijiet ġodda. Hija tindika kif il-Kummissjoni qiegħda ssaħħaħ aktar l-għodod regolatorji orizzontali tagħha - il-valutazzjoni tal-impatt, l-evalwazzjoni u l-konsultazzjonijiet mal-partijiet interessati. Hija tagħti ħarsa wkoll lejn kif l-istituzzjonijiet tal-UE, l-Istati Membri u l-partijiet interessati fis-soċjetà tan-negozju u ċivili qed jagħtu sehemhom fl-eżerċizzju ta’ din ir-responsabbiltà kondiviża għall-idoneità regolatorja. Azzjonijiet ta' REFIT - tħassir, emendi u revoki - isaħħaħ il-benefiċċji usa’ li r-regolamentazzjoni fil-livell tal-UE tista’ twassal billi jissostitwixxi 28 miżura nazzjonali differenti permezz ta’ miżura waħda tal-UE, biex iwassal għal ambjent regolatorju aktar sempliċi għan-negozji u ċ-ċittadini madwar l-Ewropa. Din il-Komunikazzjoni hija akkumpanjata minn tabella ta' valutazzjoni dettaljata li tistabbilixxi l-istat attwali fl-implimentazzjoni ta’ kull inizjattiva REFIT individwali u indikazzjoni ta’ azzjoni ulterjuri. Il-ambitu għal azzjoni ġdida huwa influwenzat miż-żmien ta’ dan ir-rapport. Impenji ġodda se jitkomplew fil-mandat li jmiss u ġew ikkunsidrati bir-reqqa f'dan il-kuntest. II. Implimentazzjoni tal-Programm dwar l-Idoneità u l-Prestazzjoni tar-Regolamentazzjoni (REFIT) L-implimentazzjoni rapida u bir-reqqa ta' REFIT hija prijorità għall-Kummissjoni u sar progress konsiderevoli fit-tħejjija ta’ proposti, l-adozzjoni tagħhom mill-Parlament Ewropew u mill-Kunsill u l-implimentazzjoni tagħhom mill-Istati Membri. Dan li ġej jagħti rendikont ta’ dawn l-azzjonijiet. · Azzjoni meħuda mill-Kummissjoni Il-maġġoranza tal-proposti leġiżlattivi għas-simplifikazzjoni u t-tnaqqis tal-piż identifikati fil-Komunikazzjoni ta’ REFIT f’Ottubru li għadda huma ppjanati għall-adozzjoni din is-sena.[3] Proposti ta’ simplifikazzjoni importanti għan-negozju, bħall-introduzzjoni ta’ dikjarazzjoni standard tal-VAT tal-UE[4] u t-titjib tal-proċedura Ewropea għal talbiet żgħar[5] diġà ġew imressqa mill-Kummissjoni u qed jistennew id-deċiżjoni tal-leġiżlatur. Il-Kummissjoni formalment approvat 53 irtirar ta’ proposti pendenti wara konsultazzjoni tal-Parlament u l-Kunsill, inklużi d-disa' inizjattivi REFIT, inklużi dawk dwar is-simplifikazzjoni tal-obbligazzjonijiet tal-VAT, l-istatut ta’ kumpanija privata Ewropea[6] u dwar il-protezzjoni tal-ħamrija.[7] Il-Kummissjoni ddeċidiet li ma tippreżentax għadd ta’ proposti matul il-mandat attwali tagħha li hija kienet qed taħdem fuqhom[8] u qed tħejji tħassir kif previst[9]. Beda x-xogħol fuq Kontrolli tal-Idoneità fl-oqsma leġiżlattivi tal-iskart, il-protezzjoni tal-għasafar u l-abitats (Natura 2000), is-sigurtà tal-vapuri tal-passiġġieri u l-Liġi Ġenerali dwar l-Ikel. Huma se jipprovdu l-bażi għal aktar inizjattivi għas-simplifikazzjoni u t-tnaqqis tal-piż regolatorju fl-oqsma rispettivi, inkluż it-tnaqqis u s-simplifikazzjoni tal-obbligi ta’ rapportar. Kontrolli tal-Idoneità dwar il-Liġi Ġenerali tal-Ikel: Il-Kontroll tal-Indoneità (KI) se jeżamina l-prinċipji ewlenin tar-regolamentazzjoni qafas kif ukoll l-implimentazzjoni tagħha permezz ta' regolamenti u azzjoni amministrattiva sussegwenti. Huwa se jiffoka fuq ir-rilevanza, il-valur miżjud tal-UE, l-effettività, l-effiċjenza u l-koerenza. Aspetti tas-sigurtà tal-ikel se jkunu koperti wkoll. Il-Kontroll tal-Idoneità huwa eżempju ta' valutazzjoni tax-xogħol konġunta bejn il-Kummissjoni u l-Istati Membri.[10] Il-Kummissjoni tapplika l-prinċipju "Aħseb l-Ewwel fiż-Żgħir"[11] u ħadet azzjoni wkoll biex tapplika reġimi eħfef għall-SMEs u eżenzjonijiet għall-mikrokumpaniji kull fejn huwa xieraq. Sbatax-il azzjoni ta’ REFIT fuq it-tabella ta' valutazzjoni fihom eżenzjonijiet għal mikrokumpaniji u reġimi eħfef għall-SMEs. Barra minn hekk, il-miżati għal mikrokumpaniji għar-reġistrazzjoni u l-awtorizzazzjoni ġew imnaqqsa fl-oqsma tal-kimiċi, is-saħħa u l-protezzjoni tal-konsumatur. Il-Komunikazzjoni tar-REFIT ta' Ottubru 2013 irrikonoxxiet li, minħabba t-tul tal-proċess leġiżlattiv, għandhom isiru l-isforzi kollha biex jiġi pprovdut serħan tal-piż fil-qafas regolatorju eżistenti, b'attenzjoni partikolari fuq l-appoġġ tal-SMEs Dan qed isir fil-qasam tal-informazzjoni tal-ikel lill-konsumaturi[12], pereżempju, fejn l-operaturi tan-negozju tal-ikel u b'mod partikolari l-SMEs għandhom diffikulatjiet biex jidentifkaw liem regoli (tal-UE u/jew nazzjonali; ġenerali jew speċifiċi għall-kategorija tal-ikel) japplikaw għas-sitwazzjoni partikolari tagħhom. Il-Kummissjoni ppubblikat dokumenti gwida u qed taħdem fuq bażi tad-dejta fuq ħtiġijiet ta' tikkettjar tal-UE jew nazzjonali.[13] Dan għandu jgħin l-operaturi tan-negozju tal-ikel biex jidentifikaw malajr liem ħtiġijiet huma applikabbli għalihom. Qed jittieħdu inizjattivi addizzjonali biex l-internet jintuża aħjar biex tiġi ssimplifikata u mtejba l-implimentazzjoni ta’ ħtiġijiet regolatorji għall-benefiċċju tal-amministrazzjonijiet, in-negozji kif ukoll il-konsumaturi. Billi wieħed jibni fuq l-esperjenza bit-tikkettjar tal-enerġija li issa huwa b’mod uniformi ppreżentat fuq bejgħ onlajn qed jiġi esplorat approċċ simili fil-qasam tal-informazzjoni dwar l-ikel lill-konsumaturi, pereżempju. Fl-aħħar nett, il-leġiżlazzjoni dwar l-informazzjoni dwar l-ikel lill-konsumaturi tinkludi eżenzjonijiet, reġimi eħfef għal kwantitajiet żgħar u l-bejjiegħa bl-imnut[14] u dispożizzjonijiet ta’ flessibilità li jippermettu lill-Istati Membri jadattaw dispożizzjonijiet ta’ tikkettjar għall-ħtiġijiet speċifiċi tal-SMEs.[15] Il-leġiżlazzjoni tipprevedi wkoll data ta' applikazzjoni standard waħda għall-miżuri ġodda f’kull sena kalendarja u miżuri tranżitorji ġenerużi. Dawn l-isforzi kollha għandhom jiffaċilitaw l-implimentazzjoni mtejba fi ħdan il-qafas ġuridiku eżistenti. • Azzjoni meħuda mil-Leġiżlatur Minn Ottubru 2013, il-leġiżlatur (il-Parlament u l-Kunsill) adottaw numru ta’ proposti importanti għas-simplifikazzjoni u t-tnaqqis tal-piżijiet: Id-Direttiva emendata dwar ir-rikonoxximent ta' kwalifiki professjonali se tissimplifika l-proċedura ta' rikonoxximent u tiffaċilita l-aċċess għall-informazzjoni[16]; il-qafas ġuridiku ġdid għall-akkwist pubbliku jinkludi miżuri biex l-akkwist isir eħfef u inqas ta' piż mil-lat amministrattiv u jippromwovi l-akkwist elettroniku. Ir-regolament il-ġdid dwar it-takografi jnaqqas il-piż amministrattiv u jtejjeb l-infurzar permezz tal-introduzzjoni ta' "takografi diġitali" konnessi ma' sistemi ta' navigazzjoni bis-satellita u awtoritajiet tal-kontroll. Biex jakkomodaw is-sitwazzjoni speċifika ta' persuni tas-sengħa, vetturi ta’ inqas minn 7,5 tunnellati b'firxa limitata ta’ 100 km mill-bażi tal-attività tal-persuna tas-sengħa kienu meħuda barra mill-ambitu tar-regoli soċjali u tat-takografu. Dawn il-proposti għandhom iwasslu għal iffrankar fl-ispejjeż sostanzjali lill-SMEs. Ir-Regolament dwar is-simplifikazzjoni tal-prospett u l-ħtiġijiet tal-iżvelar fir-rigward tas-Suq Intern tat-titoli[17], pereżempju jiffranka 20 % jew bejn 20 000 u 60 000 EUR kull prospett. Il-leġiżlazzjoni dwar it-takografu diġitali[18] tfisser tnaqqis fl-ispejjeż ta' 20 % jew EUR415 miljun b'kollox. Akkwist Pubbliku: Direttivi ġodda dwar l-akkwist pubbliku ġew adottati fi Frar ta’ din is-sena u jidħlu fis-seħħ minn April 2016. Huma jħeġġu iktar użu tal-akkwist elettroniku u miżuri ulterjuri biex jitnaqqas il-piż regolatorju u jiġi ssimplifikat l-aċċess tal-SMEs permezz ta’ ħtiġijiet mnaqqsa għall-provvista ta' dokumenti awtentiċi u l-promozzjoni ta’ pakketti iżgħar tal-akkwist. Pereżempju, il-Kummissjoni tikkalkula li ż-żieda fl-użu ta' ċertifikazzjoni proprja tista' tnaqqas il-piż amministrattiv fuq id-ditti b'EUR 169 miljun[19], it-tfaddil globali permezz tal-akkwist elettroniku jista' jammonta għal bejn 5 % u 20 % tal-ispejjeż tal-akkwist.[20] Fl-istess ħin, hemm ukoll każijiet fejn it-tfaddil tal-ispejjeż mistennija fl-istadju tal-valutazzjoni tal-impatt ma setgħax jitwassal minħabba emendi fil-proċess leġiżlattiv, bħal fir-rigward tar-reġistrazzjoni tal-produtturi fil-kuntest ta’ skart ta’ tagħmir elettriku u elettroniku.[21] Simplifikazzjonijiet fi proposti tal-ambjent dwar il-vjaġġi tal-iskart u l-valutazzjoni tal-impatt ambjentali ma kinux appoġġati mil-leġiżlatur.[22] Il-ġlieda kontra pagamenti tard fi tranżazzjonijiet kummerċjali, il-ħtiġijiet tal-kontabilità tal-kumpaniji, il-ġbir tal-istatistika[23], il-koordinazzjoni dwar il-VAT u s-simplifikazzjoni tal-obbligi tal-VAT huma wkoll oqsma fejn l-Istati Membri sabuha bi tqila li jnaqqsu l-piżijiet, billi kkwotaw s-sussidjarjetà jew ġustifikazzjonijiet ta' politika nazzjonali addizzjonali. Barra minn hekk, numru ta' proposti ta' simplifikazzjoni importanti bi tfaddil sinifikanti għadhom pendenti għall-adozzjoni mil-leġiżlatur: pereżempju l-proposta tal-Kumissjoni għal sett komuni ta' regoli biex tiġi kkalkolata l-bażi tat-taxxa li tnaqqas b'mod konsiderevoli l-ispejjeż tal-konformità mat-taxxa ta' negozji li joperaw fis-Suq Uniku.[24] Hemm ukoll każijiet oħra fejn d-diskussjoni attwali fil-proċess leġiżlattiv tista’ tirriżulta fi tnaqqis tat-tfaddil stmat. Pereżempju, tfaddil għan-negożju stmat għal EUR 15-il biljun fis-sena, inkluża l-proposta tal-Kummissjoni għal riskju ta' tnaqqis sostanzjali tad-dikjarazzjoni tal-VAT standard tal-UE jekk ċerti kambjamenti diskussi fil-Kunsill jiġu adottati. • Azzjoni meħuda mill-Istati Membri L-Istati Membri għandhom ir-responsabbiltà importanti tal-implimentazzjoni f’waqtha u l-applikazzjoni sħiħa tal-liġi tal-UE. F’dak ir-rigward, huwa f’idejn l-awtoritajiet tal-Istati Membri li jużaw l-għażliet ta’ simplifikazzjoni offruti mil-leġiżlazzjoni tal-UE u jiżguraw li l-liġijiet tal-UE jiġu applikati fuq livell nazzjonali, reġjonali u lokali kemm jista’ jkun b'effikaċja u b'effiċjenza. Huwa stmat li sa terz tal-piż amministrattiv marbut mal-leġiżlazzjoni tal-UE jirriżulta minn miżuri ta’ implimentazzjoni nazzjonali.[25] Eżempju ta’ varjazzjonijiet sinifikanti fil-prattika tal-Istati Membri huwa fil-qasam tal-akkwist pubbliku fejn evalwazzjoni riċenti sabet li d-dewmien tipiku ta’ proċedura tal-akkwist ivarja bejn 11 u 34 ġimgħa, filwaqt li l-ispiża medja f’persuni ta' jiem ta’ xogħol varjat b’fattur ta’ erbgħa bejn Stati Membri differenti.[26] Eżempju ieħor jikkonċerna l-proċess ta' valutazzjoni tal-impatt ambjentali, fejn id-dewmien medju tal-proċess fl-Istati Membri jvarja bejn inqas minn ħamsa u 27 xahar, u l-medja tal-ispiża diretta għall-iżviluppaturi tvarja bejn inqas minn EUR 4 000 u 200 000 għal kull proġett. Bosta proposti ta’ simplifikazzjoni fl-oqsma tal-infurzar doganali tad-drittijiet tal-proprjetà intellettwali (IPR) u t-teħid lura ta’ skart elettroniku (WEEE) daħlu fis-seħħ kmieni fl-2014. Ir-Regolament tal-IPR[27] se jnaqqas il-piżijiet u l-ispejjeż amministrattivi, jippermetti ġestjoni aħjar tar-riskju u jtejjeb l-infurzar tad-drittijiet tal-proprjetà intellettwali. Id-Direttiva WEEE[28] tipprovdi eżenzjoni tal-bejjiegħa bl-imnut żgħar mill-obbligu tat-teħid lura għal skart elettriku u elettroniku. Huwa importanti li l-Istati Membri kollha jimplimentaw bis-sħiħ u jieħdu vantaġġ mis-simplifikazzjoni u d-dispożizzjonijiet ta' tnaqqis tal-piż f’dawn il-proposti. Madankollu hemm eżempji sinifikanti fejn l-Istati Membri ma jużawx l-għażliet ta' simplifikazzjoni offruti mil-leġiżlazzjoni tal-UE jew il-piż huwa miżjud permezz ta' regolamentazzjoni nazzjonali f'oqsma mhux direttament koperti mir-regoli tal-UE. Dan huwa l-każ, pereżempju, fil-qasam tas-sigurtà tal-ikel, fejn reġimi eħfef fakultattivi għal stabbilimenti żgħar mhux dejjem jiġu ntużati,[29] fil-qasam tat-trasport tal-merkanzija bit-triq, fejn ċerti ħtiġijiet nazzjonali għall-irreġistrar tal-ħin tas-sewqan għal vetturi kummerċjali ħfief f'żoni mhux koperti mil-liġi tal-UE jżidu piż regolatorju għal kumpaniji żgħar,[30] u fi ħtiġijiet tal-kontabilità tal-kumpaniji[31]. Benefiċċji sinifikanti jistgħu wkoll jinġiebu għall-SMEs permezz tal-użu sħiħ mill-Istati Membri tal-flessibbiltà permessa skont ir-regolament dwar kif l-informazzjoni dwar l-ikel tingħata lill-konsumaturi. Il-Kummissjoni se tissorvelja l-prattika tal-implimentazzjoni mill-Istati Membri u l-azzjonijiet REFIT l-oħra kollha u tinkludi l-istat attwali fl-edizzjoni li jmiss tat-tabella ta' valutazzjoni tagħha ppjanata għall-2015.[32] Filwaqt li l-Kummissjoni taħdem mill-qrib mal-Istati Membri dwar l-implimentazzjoni fis-setturi kollha tal-acquis, il-monitoraġġ ta' impatti regolatorji orizzontali żviluppa flimkien mal-iffukar li qed jiżdied fuq l-idoneità regolatorja. Hija bdiet, pereżempju, skont il-Programm għat-Tnaqqis tal-Piżijiet Amministrattivi (ABR+) li bih il-Kummissjoni qed issegwi l-għażliet ta' implimentazzjoni tal-Istati Membri dwar it-12-il miżura ta' prijorità l-aktar avvanzati[33] meħuda fi ħdan il-Programm għat-Tnaqqis tal-Piżijiet Amministrattivi bejn l-2007 u l-2012.[34] L-għan ta’ dan l-eżerċizzju huwa li tiġi kondiviża l-aħjar prattika fl-implimentazzjoni u li jivverifika jekk it-tnaqqis stmat f'piżijiet amministrattivi nkisibx fil-prattika. Ir-riżultati inizjali jindikaw li stimi ta’ tfaddil jistgħu jiġu kkonfermati f’ċerti Stati Membri fl-oqsma tal-Intrastat, l-istħarriġ tal-Produzzjoni Industrijali u tat-Takografu Diġitali. Madankollu, instabu diffikultajiet fil-kisba ta’ dejta u statistika kwantitattiva suffiċjenti u konsistenti, u ġew riċevuti relattivament ftit eżempji tal-aħjar prattiki fl-implimentazzjoni u opportunitajiet għal simplifikazzjoni ulterjuri fil-livell nazzjonali. Ġie espress appoġġ qawwi fil-Grupp ta’ Esperti Regolatorji Nazzjonali ta’ Livell Għoli għal dan is-segwitu kollaborattiv bejn il-Kummissjoni u l-Istati Membri dwar l-impatt prattiku tar-regolamentazzjoni tal-UE fil-prattika. Il-Kummissjoni tkompli taħdem mal-Istati Membri u l-partijiet interessati biex tipproduċi aktar tagħrif tajjeb dwar l-impatti tar-regolamentazzjoni tal-UE. Ir-riżultati ta’ din il-ħidma se jikkontribwixxu għat-tabella ta' valutazzjoni ta' REFIT li jmiss. III. Inizjattivi futuri ta' REFIT Li l-leġiżlazzjoni tal-UE tinżamm "adatta għall-għan" jeħtieġ sforzi kontinwi. Għal din ir-raġuni, il-Kummissjoni timplimenta REFIT bħala programm kontinwu u riċentement aġġornat l-eżerċizzju ta' skrinjar tal-istokk leġiżlattiv tal-UE li twettaq l-ewwel darba b'REFIT fl-2013. Il-kummenti u s-suġġerimenti minn varji partijiet interessati għall-aġenda ta' REFIT tal-Kummissjoni riċevuti minn Ottubru 2013 ukoll ġew ikkonsidrati.[35] Fuq il-bażi ta’ din l-analiżi, il-Kummissjoni tqis li inizjattivi ġodda għas-simplifikazzjoni u t-tnaqqis tal-piżijiet huma ġġustifikati f’diversi oqsma. Dawn l-inizjattivi jinkludu s-simplifikazzjoni tal-leġiżlazzjoni tal-UE dwar dokumenti tal-identità u tal-ivvjaġġar ta' arkitettura komprensiva ġdida għal statistiċi tan-negozju (ara hawn taħt), l-estensjoni tal-one stop shop fil-qasam tal-VAT għan-negozji kollha għal provvisti tal-konsumatur[36] flimkien mal-iżvilupp ta' Web portal tal-UE biex in-negozji jiġu informati dwar regoli tal-VAT tal-UE u nazzjonali u l-kodifikazzjoni ta' leġiżlazzjoni fuq elenkar ta' pajjiżi terzi għal ħtiġijiet tal-visa[37]. Arkitettura ġdida għall-Istatistiċi tan-Negozju tal-UE: Il-Kummissjoni qed taħdem biex tissimplifika l-qafas ta' referenza u tissimplifika l-ġbir tad-dejta għall-istatistiċi tan-negozju. Bħala tweġiba għaIl-ilmenti tan-negozju, ġie mniedi proġett fuq statistiċi tal-kummerċ fl-UE(SIMSTAT) Dan se jittestja tekniki ta’ ġbir tad-dejta ġodda li għandhom jiffaċilitaw użu aħjar tad-dejta statistika li tkun inġabret, u b’hekk jissimplifika u jnaqqas l-obbligi ta’ rapportar għan-negozji. Dan il-metodu kosteffikaċi għandu l-potenzjal li jiġi implimentat f’oqsma oħra tal-istatistika (pereż. l-istatistika dwar multinazzjonali, il-kummerċ internazzjonali fis-servizzi u l-investiment dirett barrani) u se jkun introdott, jekk it-testijiet huma pożittivi fi ħdan l-usa' Regolament Qafas li Jintegra l-Istatistika tan-Negozju (FRIBS). Il-Kummissjoni se tipprepara tħassir ta' leġiżlazzjoni f'iktar oqsma: l-ittikkettjar tal-enerġija,[38] ir-rati u l-kundizzjonijiet tat-trasport,[39] il-Politika Agrikola Komuni u f'dak li għandu x'jaqsam ma' rapportar standardizzat fil-qasam tal-ambjent. Barra minn hekk, il-Kummissjoni qiegħda teżamina wkoll l-acquis fir-rigward tal-kooperazzjoni tal-pulizija u l-kooperazzjoni ġudizzjarja fi kwistjonijiet kriminali biex tidentifika atti li jistgħu jitħassru fil-kuntest tal-iskadenza tal-perjodu tranżitorju stabbilit fit-Trattati.[40] Il-Kummissjoni tikkonsidra ġestjoni leġiżlattiva tajba li tħassar proposti li ma javvanzawx fil-proċess leġiżlattiv, sabiex tippermetti bidu ġdid għal modijiet alternattivi biex tikseb l-iskop leġiżlattiv maħsub. Skrutinju mill-qrib tal-proposti pendenti kollha qabel il-leġiżlatur irriżulta fl-identifikazzjoni ta' proposti ulterjuri li huma jew skaduti jew mingħajr appoġġ mil-leġiżlatur u għandhom għalhekk ikunu ssuġġeriti għal tħassir. Dan jinkludi proposti dwar skemi ta' kumpens tal-investitur, miżati tas-sigurtà tal-avjazzjoni, ħaddiema tqal[41], fond ta' kumpens għal ħsara minn tniġġis biż-żejt u l-eżenzjoni ta' mikrokumpaniji minn ċerti dispożizzjonijiet tal-iġjene tal-ikel, anki jekk tal-aħħar kieku kienet tippermetti benefiċċji sinifikanti għal negozji iżgħar.[42] Minħabba kunsiderazzjonijiet ta' ħin relattivi għal-leġiżlatura l-ġdida, il-Kummissjoni attwali se tiffoka fuq elementi prinċipali fl-2014. Il-Kummissjoni eżaminat l-aġenda tal-ippjanar tagħha u ddeċidiet li żżomm biss l-aktar elementi essenzjali. Fl-aħħar nett, il-Kummissjoni tippjana li tniedi matul it-terminu medju numru ta' evalwazzjonijiet ġodda u Kontrolli tal-Idoneità tal-prestazzjoni ta' regolamenti tal-UE eżistenti u l-applikazzjoni tal-liġi tat-Trattati, inkluża fuq protezzjoni tal-konsumatur fuq timeshares, ħlasijiet tard, il-qafas legali għall-ippakkjar minn qabel, is-sistema tad-disinn fl-UE, id-Direttivi dwar il-Prospett, l-applikazzjoni tal-prinċipju ta' rikonoxximent reċiproku bil-ħsieb li jittejjeb il-funzjonament tiegħu fis-suq intern[43], il-ġbir u l-ħżin tal-karbonju u emissjonijiet tal-karbonju ta' vetturi kummerċjali u karozzi tal-passiġġieri, it-telekomunikazzjoni, u l-leġiżlazzjoni fuq dħul, tranżitu u residenza mhux awtorizzati[44]. F’oqsma prinċipali oħra fejn qed jitħejjew rieżaminazzjonijiet ta' politika usa’ bħas-Suq Uniku Diġitali, se jkun importanti li wieħed jidentifika l-ostakoli li fadal u jivvaluta l-qafas regolatorju għal spejjeż u l-potenzjali tassemplifikazzjoni.[45] Hemm aspett ċar ta' REFIT għal dawn it-tipi ta’ eżerċizzji. L-inizjattivi l-ġodda kollha huma stabbiliti b'mod indikattiv fid-Dokument ta’ Ħidma tal-Persunal u huma suġġetti għal konferma fil-Programm ta’ Ħidma tal-Kummissjoni għall-2015. Leġiżlazzjoni dwar il-Kimiċi: Il-Kummissjoni tqis li hemm bżonn ta’ sforz kontinwu fil-livell ta' Stat Membru tal-UE u fil-livelli tal-partijiet interessati biex tiġi ffaċilitata aktar l-implimentazzjoni tal-leġiżlazzjoni dwar il-kimiċi, b’mod partikolari REACH, u biex jiġi rifless fuq oqsma speċifiċi fejn ir-regoli jistgħu jiġu ssimplifikati u l-piżijiet imnaqqsa. Dan għandu bżonn isir b'tali mod biex jinkiseb livell għoli ta' protezzjoni tas-saħħa u l-ambjent, filwaqt li fl-istess ħin tinżamm il-kompetittività u l-innovazzjoni fuq l-industrija Ewropea f'dan il-qasam, kif ukoll ċ-ċirkolazzjoni libera ta' oġġetti fis-Suq Intern. Ir-rieżami tal-Kummissjoni ta' REACH[46] fl-2013 identifika ċerti ħtiġijiet għal aġġustamenti, iżda kkonkludiet b'mod pożittiv dwar il-funzjonament ta' din il-leġiżlazzjoni u li ma għandhiex bżonn tiġi emendata f'dan il-punt. Madankollu, il-Kummissjoni tirrikonoxxi l-bżonn li tnaqqas il-piż finanzjarju u amministrattiv ta' REACH fuq l-SMEs u biex ittejjeb l-implimentazzjoni tagħha fuq kull livell. Numru ta’ azzjonijiet korrettivi diġà ġew implimentati għal dan l-iskop inkluż tnaqqis sostanzjali ta' miżati. Qed jittieħdu miżuri ġodda fl-2014: assistenza speċifika għall-SMEs biex jilħqu l-iskadenza tar-reġistrazzjoni tal-2018 għal volumi ta' produzzjoni żgħar; identifikazzjoni ta' modi iktar effiċjenti biex jiġu ġestiti s-sustanzi ta' tħassib għoli ħafna u biex jiġu identifikati alternattivi għal kimiċi perikolużi; it-titjib tal-komunikazzjoni mal-SMEs; u analiżi tal-impatti ta' REACH fuq l-SMEs u fuq il-kompetittività u l-innovazzjoni. Fit-terminu medju, miżuri oħra qed jiġu kkunsidrati sabiex jitjieb il-proċess ta’ awtorizzazzjoni ta’ sustanzi kimiċi sabiex isir iktar prevedibbli għan-negozju. Dawn il-miżuri jinkludu pereżempju, it-tnaqqis tal-frekwenza ta' emendi tal-lista ta' sustanzi soġġetti għal awtorizzazzjoni, biex jiġi simplifikat il-proċess ta' awtorizzazzjoni għal ċerti każijiet ta' riskju baxx speċifiċi u kunsiderazzjoni iktar qawwija ta' impatti soċjoekonomiċi meta jiġu inklużi sustanzi ġodda fil-lista ta' awtorizzazzjoni.[47] Huwa importanti li l-industrija u l-Istati Membri jilagħbu r-rwoli attivi tagħhom fl-implimentazzjoni ta' REACH. Dan jista’ jinkludi, pereżempju, iż-żieda tal-kapaċità ta’ helpdesks nazzjonali u/jew kmamar tal-kummerċ li jagħtu pariri dwar l-implimentazzjoni ta' REACH kif ukoll biex jiġi żgurat livell aħjar ta’ koordinazzjoni bejn u fl-Istati Membri. Pakkett ta' inizjattivi li jkopru l-idoneità regolatorja tas-settur kimiku se jkun imniedi fl-2014, inkluża Valutazzjoni tal-Ispejjeż Kumulattivi u kontroll tal-idoneità tal-leġiżlazzjoni tal-kimiċi rilevanti apparti REACH. Il-konklużjonijiet tad-diversi aspetti ta’ din il-ħidma inklużi l-evalwazzjoni kontinwa tal-leġiżlazzjoni tas-saħħa u s-sigurtà okkupazzjonali u r-riżultati tar-Rieżami ta' REACH preċedenti se jipprovdu stampa kompluta u prospettiva fuq kwalunkwe possibbiltajiet ulterjuri għat-titjib tal-idoneità regolatorja f’dan il-qasam. Il-Kummissjoni tistieden lill-partijiet interessati u lill-Istati Membri biex jidħlu f’riflessjoni konġunta dwar dawn il-kwistjonijiet u jikkontribwixxu għal rapport ta' evalwazzjoni previst għall-2016. IV. Azzjonijiet orizzontali REFIT huwa parti mill-politika ta’ regolamentazzjoni intelliġenti usa’ tal-Kummissjoni li tinkludi wkoll l-għodod regolatorji tal-valutazzjoni tal-impatt, il-konsultazzjoni mal-partijiet interessati u l-evalwazzjoni. Il-Kummissjoni hija impenjata biex issaħħaħ iktar dawn l-istrumenti u azzjonijiet oħra orizzontali, inkluża enfasi iktar qawwija fuq il-valutazzjoni tal-ispejjeż u l-benefiċċji tar-regolamentazzjoni u t-tnaqqis tal-obbligi amministrattivi, bħar-rapportar tal-ħtiġijiet.[48] • Valutazzjoni tal-Impatt Is-sistema tal-valutazzjoni tal-impatt tal-Kummissjoni (IA) taħdem fi stadju bikri taċ-ċiklu tal-politika, meta proposti ġodda jkunu qed jiġu żviluppati biex tiġi stabbilita bażi tal-evidenza għal tfassil tal-politika infurmat u biex tiżgura li l-proposti tal-Kummissjoni jkunu konformi mal-prinċipji tas-sussidjarjetà u l-proporzjonalità. Is-sistema għaddiet minn tisħiħ u titjib kontinwu minn meta ġiet stabbilita fl-2002 bħall-pubblikazzjoni ta' linji gwida riveduti fl-2009 u l-gwida komplementari f'varji oqsma (kompetittività u mikrointrapriżi, drittijiet fundamentali, impatti soċjali u teritorjali). Il-bażi tal-evidenza – pariri tad-dejta u xjentifiċi aħjar – qed tkun kontinwament imsaħħa fil-proċess tal-IA. Biex tiġi ffaċilitata l-identifikazzjoni rapida tar-riżultati tal-IA, inklużi l-benefiċċji u l-ispejjeż, il-Kummissjoni introduċiet karta sommarju standard ta’ żewġ paġni fir-rapporti ta’ valutazzjoni tal-impatt tagħha fl-2013. Abbażi tal-esperjenza miksuba (aktar minn 350 valutazzjoni tal-impatt mill-2010), il-Kummissjoni impenjat ruħha li taġġorna l-linji gwida tal-IA u se tfittex l-opinjonijiet tal-partijiet interessati permezz ta’ konsultazzjoni pubblika li se tiġi mnedija f’Ġunju 2014. • Evalwazzjoni Ex-Post Evalwazzjoni ex post sistematika tar-regolamentazzjoni tal-UE tivverifika jekk ir-riżultati mistennija u l-impatti tar-regolamentazzjoni tal-UE ikunux intlaħqu. L-ippjanar tal-evalwazzjonijiet ġie mtejjeb bil-pubblikazzjoni tal-ippjanar tal-evalwazzjonijiet fuq Europa.[49] Sabiex tkompli tissaħħaħ il-politika u l-prattika ta’ evalwazzjoni, il-Kummissjoni wettqet konsultazzjoni pubblika tal-linji gwida ta’ evalwazzjoni ġodda tagħha bejn Novembru 2013 u Frar 2014. Ir-riżultati se jikkontribwixxu għar-rieżami li ġej tal-linji gwida ta’ evalwazzjoni.[50] Dawn se jinkludu referenza għall-Kontrolli tal-Idoneità li ġew introdotti fl-2010 bħala evalwazzjonijiet tal-politika komprensivi li jivvalutaw il-koerenza u l-konsistenza bejn u fi ħdan oqsma regolatorji u jekk qafas regolatorju akbar għal settur tal-politika sħiħ huwa adattat għall-iskop. Minn dak iż-żmien tlestew Kontrolli ta’ Idoneità f’diversi oqsma ta’ politika bħalma huma l-ambjent (il-Politika tal-Ilma Ħelu tal-UE), l-impjieg u l-politika soċjali (l-Informazzjoni u l-Konsultazzjoni tal-Ħaddiema), il-politika industrijali (Approvazzjoni skont it-tip ta’ Vetturi bil-Mutur) u t-trasport (is-Suq Intern tal-Avjazzjoni)[51] u jista’ jwassal għat-tħejjija ta’ diversi proposti leġiżlattivi għas-simplifikazzjoni u t-tnaqqis tal-piżijiet.[52] • Konsultazzjoni mal-partijiet interessati Djalogu maċ-ċittadini, l-imsieħba soċjali u l-partijiet interessati oħrajn fin-negozju u fis-soċjetà ċivili jgħin biex tiżgura li l-liġi tal-UE tkun trasparenti, immirata tajjeb u koerenti. Il-konsultazzjoni tal-imsieħba soċjali u l-partijiet interessati oħrajn hija mnaqqxa fit-Trattati u hija partikolarment importanti fir-rigward tal-identifikazzjoni ta' kwistjonijiet ta’ proporzjonalità u sussidjarjetà.[53] Il-Kummissjoni twettaq konsultazzjonijiet f’kull stadju taċ-ċiklu ta’ politika. Sabiex tkompli ssaħħaħ il-kwalità, il-kamp ta' applikazzjoni u l-immirar tal-konsultazzjonijiet, il-Kummissjoni se tkompli ttejjeb l-ippjanar tagħha tal-konsultazzjonijiet permezz tat-tħejjija ta’ strateġiji ta’ konsultazzjoni fl-istadju tat-tħejjija ta' politika u l-pubblikazzjoni kontinwa tal-ippjanar ta’ evalwazzjoni tagħha. Hija se toħroġ linji gwida interni biex jagħtu parir u appoġġ lill-persunal tal-Kummissjoni li jwettaq konsultazzjonijiet mal-partijiet interessati barra l-istituzzjonijiet tal-UE bil-ħsieb li tissaħħaħ il-kwalità tal-konsultazzjonijiet. Dawn il-linji gwida se jiġu ppreżentati għal konsultazzjoni pubblika qabel ma jiġu adottati mill-Kummissjoni. Il-Kummissjoni se tkompli wkoll l-isforzi tagħha biex testendi l-firxa tal-konsultazzjoniijiet tagħha permezz ta' aċċessibbiltà usa' tal-lingwa, fil-limiti baġitarji. Il-Kummissjoni se ssaħħaħ l-użu ta’ konsultazzjonijiet f’evalwazzjonijiet u Kontrolli tal-Idoneità billi tapplika standards minimi ta’ konsultazzjoni kif qed isir bħalissa għall-valutazzjonijiet tal-impatt.[54] Il-Kummissjoni se tirrakkomanda li l-aġenziji japplikaw l-istandards minimi meta jkunu għaddejjin il-konsultazzjonijiet. Il-Kummissjoni qed tikkunsidra wkoll kif ittejjeb konsultazzjonijiet pubbliċi dwar l-atti ta’ implimentazzjoni u delegati. Il-Kummissjoni se tieħu passi biex jitjieb ir-rispons. Il-partijiet interessati diġà jistgħu jagħtu reazzjonijiet kemm fuq l-ippjanar tal-konsultazzjoni dwar "Il-Vuċi Tiegħek fl-Ewropa" (Your Voice in Europe)[55] kif ukoll fuq pjanijiet direzzjonali li huma ppubblikati mill-Kummissjoni bħala indikazzjonijiet bikrija dwar l-intenzjonijiet leġiżlattiva tagħha. Riċentement ġiet introdotta sistema ta’ twissija elettronika.[56] Se jsiru sforzi biex jitjiebu s-siti tal-internet biex jiffaċilitaw dawk il-kummenti u r-reazzjonijiet. Risposti individwali riċevuti mill-partijiet interessati normalment jiġu ppubblikati fi żmien 15 -il jum ta' xogħol mill-għeluq tal-konsultazzjoni u rapport sommarju jkun ippubblikat bl-aħħar adozzjoni tal-proposta mill-Kummissjoni. Ċerti Stati Membri qed ukoll jiġbru sistematikament kummenti u suġġerimenti minn partijiet interessati li jistgħu jipprovdu kontribuzzjonijiet ta' valur lill-isforzi tal-Kummissjoni għal idoneità regolatorja fuq livell Ewropew. Il-Kummissjoni tippjana wkoll li tressaq suġġerimenti biex testendi l-firxa tagħha lil imsieħba soċjali u partijiet interessati, b’mod partikolari l-intrapriżi żgħar u medji (SMEs) permezz ta’ kuntatt dirett f’konferenzi fl-Istati Membri, u permezz ta’ konsultazzjoni permezz ta’ assoċjazzjonijiet tal-SMEs Ewropej u nazzjonali u n-Netwerk Enterprise Europe. • Kejl ta’ Spejjeż u Benefiċċji Regolatorji Il-kejl ta' spejjeż u benefiċċji huwa aspett importanti tar-Regolamentazzjoni Intelliġenti. Il-Kummissjoni riċentement ippubblikat ir-riżultati ta' studju estern dwar metodi ta' valutazzjoni tal- ispejjeż u l-benefiċċji tar-regolamentazzjoni li se jikkontribwixxi għall-aġġornament tal-linji gwida ta' valutazzjoni tal-impatt.[57] Il-kejl ta' spejjeż u benefiċċji regolatorji huwa enfasi wkoll f'kontrolli tal-idoneità u evalwazzjonijiet ex post. Sabiex tevalwa l-varjetà tal-ispejjeż regolatorji kkawżati minn setturi industrijali speċifiċi, il-Kummissjoni timplimenta Valutazzjonijiet tal-Ispejjeż Kumulattivi (CAAs). Żewġ CCAs fuq l-industriji tal-azzar u l-aluminju diġà ġew kompluti,[58] CCA fuq l-industrija kimika bdiet u iktar xogħol huwa ppjanat għall-industriji bbażati fuq il-foresti, l-industrija taċ-ċeramika u l-ħġieġ u s-settur tal-kostruzzjoni. Is-CCAs jipprovdu valutazzjonijiet tal-industrijakollha fuq varjetà ta' fatturi ta' spejjeż prinċipali. Minħabba l-kamp ta' applikazzjoni limitat tagħhom u l-enfasi fuq spejjeż regolatorji aktar milli benefiċċji, is-CAAs ma jistgħux ikunu l-unika bażi għal rakkomandazzjonijiet ta’ politika. Ir-riżultati tagħhom jikkontribwixxu f'evalwazzjonijiet, Kontrolli tal-Idoneità u valutazzjonijiet tal-impatt. Il-kejl ta' spejjeż regolatorji fil-livell tal-UE jippreżenta sfidi partikolari minħabba li l-ispejjeż stmati ta’ proposti leġiżlattivi mill-Kummissjoni huma ħafna drabi modifikati permezz ta’ emendi fil-proċess leġiżlattiv u jiddependu fuq għażliet ta' implimentazzjoni mill-Istati Membri. Dan jimplika li l-valutazzjoni tal-ispejjeż u l-benefiċċji għandha tiġi aġġornata mill-Parlament u l-Kunsill jekk tinbidel fiċ-ċiklu leġiżlattiv.[59] Barra minn hekk, l-eżattezza tal-kejl tal-ispejjeż u l-benefiċċji fil-valutazzjonijiet tal-impatt u l-evalwazzjonijiet ex post tiddependi fuq il-kwalità tad-dejta pprovduta mill-Istati Membri, l-imsieħba soċjali u l-partijiet interessati. Il-valutazzjoni ex post tal-ispejjeż reali tista' turi varjazzjoni sinifikanti mill-istima ex ante. L-ispejjeż jistgħu jkunu sopravvalutati kif jistgħu jkun it-tfaddil tal-ispejjeż.[60] Fil-ħidma ta' evalwazzjoni ex post tagħha l-Kummissjoni qed tinvestiga dejjem iktar sa liema punt l-ispejjeż u l-benefiċċji reali jaqblu mal-istimi magħmula f’valutazzjonijiet tal-impatt preċedenti. • Ħtiġijiet ta' rapportar It-tnaqqis tal-piż regolatorju jista' jintlaħaq billi jittejbu l-effiċjenza, il-koerenza u l-kunsistenza kif ukoll billi jitnaqqsu l-ħtiġijiet ta' rapportar.[61] Meta tagħmel proposti ġodda, il-Kummissjoni tirsisti biex tnaqqas il-ħtiġijiet ta’ rapportar u tfittex allinjament ta’ ħtiġijiet differenti. Azzjonijiet biex jissimplifikaw u jikkonsolidaw il-ħtiġijiet ta’ rapportar għandhom jimpenjaw il-kooperazzjoni bejn il-Parlament u l-Kunsill, peress li ħtiġijiet ta' rapportar huma spiss miżjuda fil-proċess leġiżlattiv.[62] Għandhom ukoll jitwettqu rieżaminazzjonjiet fil-livelli nazzjonali, reġjonali u lokali sabiex jidentifikaw obbligi li jeċċedu l-ħtiġijiet stabbiliti fil-leġiżlazzjoni tal-UE. Fir-rigward ir-rapportar lill- u mill-Kummissjoni, il-Kummissjoni wettqet rieżaminazzjonjiet fl-oqsma tal-ambjent[63] u tas-saħħa u s-sigurtà fuq ix-xogħol.[64] Oqsma fejn il-ħtiġijiet ta' rapportar ġew simplifikati jinkludu l-politika ta’ koeżjoni u l-enerġija[65]. Dan ix-xogħol jista’ jiġi estiż f’oqsma oħra fl-2015. V. Idoneità Regolatorja: Għan komuni Il-Kummissjoni tilqa’ l-interess f’REFIT mill-Istati Membri u l-partijiet interessati u b’mod partikolari l-appoġġ mill-Kunsill Ewropew u l-Parlament Ewropew.[66] Sa mill-pubblikazzjoni tal-aġenda ta' REFIT tal-Kummissjoni f'Ottubru li għadda, numru kbir ta’ kummenti, suġġerimenti u kontribuzzjonijiet ġew riċevuti mill-Istati Membri[67] u mill-partijiet interessati. Dawn ġew ikkunsidrati matul l-aġġornament ta’ skrining regolatorju mwettaq skont REFIT fl-2014 u huma ppubblikati fuq il-websajt tar-regolamentazzjoni intelliġenti tal-Kummissjoni biex jinfurmaw aktar riflessjoni, diskussjoni u azzjoni konġunti.[68] Il-Kummissjoni tilqa’ wkoll konferma mill-partijiet interessati fin-negozju u s-soċjetà ċivili li l-idoneità regolatorja hija meħtieġa u importanti. Bħala reazzjoni għat-tħassib espress minn ċerti partijiet interessati, il-Kummissjoni tikkonferma mill-ġdid li REFIT ma jiddubitax għanijiet ta’ politika stabbiliti jew isir għad-detriment tas-saħħa u s-sigurta taċ-ċittadini, il-konsumaturi, il-ħaddiema jew l-ambjent. Huwa importanti li titqajjem kuxjenza sabiex il-partijiet interessati kollha jkunu jistgħu jaraw il-benefiċċji minn REFIT, jiġifieri li l-Kummissjoni qed tipprova tiżgura li l-azzjoni leġiżlattiva tal-UE tittieħed b’mod effettiv u effiċjenti u fil-livell it-tajjeb, b’valur miżjud tal-UE muri b’mod ċar. L-esperjenza fl-implimentazzjoni ta’ REFIT uriet li l-idoneità regolatorja tista’ tinkiseb biss b’mod konġunt mill-Istituzzjonijiet Ewropej, l-Istati Membri (fil-livell nazzjonali, reġjonali u lokali) u l-partijiet interessati involuti fin-negozju u s-soċjetà ċivili. L-idoneità regolatorja għandha tingħata prijorità u l-istituzzjonijiet kollha tal-UE għandhom jivvalutaw l-impatti tal-għażliet ta’ politika tagħhom jew fl-istadju ta' tħejjija jew fil-proċess leġiżlattiv. Il-kooperazzjoni mal-Istati Membri hija essenzjali biex tinġabar id-dejta u jiġi evalwat jekk il-leġiżlazzjoni tal-UE kellhiex l-effetti mistennija. Il-Parlamenti Nazzjonali wkoll għandhom l-irwol tagħhom biex jipprovdu kontribut lill-Kummissjoni fi stadju bikri taċ-ċiklu tat-tfassil tal-politika u fl-iskrutinju tal-proposti tal-Kumissjoni skont il-mekkaniżmu ta' kontroll tas-sussidjarjetà.[69] Il-kontribut mingħand l-imsieħba soċjali, il-partijiet interessati, l-NGOs u l-pubbliku ġenerali huwa wkoll essenzjali biex jinżamm il-momentum fuq ir-Regolamentazzjoni Intelliġenti. Dan l-isforz konġunt ġie appoġġat matul dawn l-aħħar snin minn kontribuzzjonijiet lill-aġenda tar-Regolamentazzjoni Intelliġenti minn żewġ Gruppi ta’ Livell Għoli dwar Regolamentazzjoni Aħjar u Piżijiet Amministrattivi. Il-Kummissjoni tqis li dawn l-appoġġ u għarfien espert jistgħu b’mod utli jiġu magħquda fi grupp uniku, b’mandat rivedut biex jiġi vvalutat l-impatt tar-regolamentazzjoni tal-UE fil-prattika fl-Istati Membri, li jikkontribwixxi għar-riżultati mħabbra kull sena permezz tat-tabella ta' valutazzjoni ta' REFIT. Dan ix-xogħol jista’ jikkontribwixxi wkoll għall-identifikazzjoni ta’ oqsma ta’ regolamentazzjoni li waslilhom iż-żmien għal evalwazzjoni, kif ukoll għall-kontribuzzjoni għal evalwazzjonijiet u kontrolli ta' idoneità fuq ċerti kwistjonijiet ewlenin. Proposta għall-ħolqien ta’ grupp ta’ Livell Għoli ġdid biex jakkumpanja xogħol futur se ssir fix-xhur li ġejjin. VI. Konklużjonijiet u Prospettivi għall-ġejjieni Il-Kummissjoni ilha tieħu azzjoni fuq l-impenji ta' Idoneità Regolatorja tagħha minn Diċembru 2012. Din il-Komunikazzjoni turi r-riżultati miksuba skont REFIT u tindika l-oqsma fejn għandhom jiġu kkonċentrati l-isforzi futuri. Bosta tagħlimiet jistgħu jinsiltu mill-esperjenza fl-implimentazzjoni ta' REFIT sa issa. L-ewwel nett, ir-regolamentazzjoni intelliġenti u l-idoneità regolatorja jeħtieġu li jkun hemm impenn politiku sod u aġġustament ta' politiki u proċessi relatat fil-livelli kollha - fi ħdan il-Kummissjoni, bejn l-istituzzjonijiet Ewropej u fi ħdan l-Istati Membri. L-idoneità regolatorja mhijiex soluzzjoni ta' malajr ta’ darba, jew eżerċizzju fejn jiġu mmarkati l-kaxxi Hija titlob li l-amministrazzjonijiet jingħataw il-mandat u jkunu mgħammra biex iwasslu tfassil ta’ politika msejjes fuq l-evidenza, bl-involviment attiv tal-imsieħba soċjali u l-partijiet interessati fl-istadji kollha taċ-ċiklu ta’ politika – mill-valutazzjoni tal-impatt għall-evalwazzjoni ex post. It-tieni nett, hemm bżonn għal skrutinju tal-proċessi regolatorji. Il-Bord tal-Valutazzjoni tal-Impatt ipprovda funzjoni ta’ kontroll tal-kwalità essenzjali. Din ġiet appoġġata b’regoli proċedurali li żguraw li dawk il-proposti akkumpanjati minn valutazzjoni tal-impatt soda biss jistgħu jitressqu għal konsiderazzjoni mill-Kulleġġ. Il-Parlament Ewropew u dejjem iktar il-Kunsill jipprovdu livell ieħor ta’ skrutinju, li jivvaluta s-sodezza tal-valutazzjoni tal-impatt tal-Kummissjoni. Din hija sitwazzjoni unika – ftit regolaturi jew amministrazzjonijiet japplikaw huma stess jew huma suġġetti għall-istess livell ta’ kontroll tal-kwalità u skrutinju daqs il-Kummissjoni Ewropea. Uħud jissuġġerixxu li għandha tiġi stabbilita entità ta’ kontroll tal-kwalità esterna addizzjonali. Il-Kummissjoni ma tappoġġax din l-idea peress li tinterferixxi mat-tfassil tal-politika u l-irwol leġiżlattiv tagħha – biex il-Kummissjoni tagħmel proposti tajba u bilanċjati sew, hija għandha twettaq il-valutazzjonijiet tal-impatt tagħha stess. Ladarba l-Kummissjoni tkun ippubblikat l-valutazzjonijiet tagħha huma jkunu disponibbli għal skrutinju u kummenti pubbliċi sħaħ. It-tielet nett, l-esperjenza turi li l-kwantifikazzjoni – meta wieħed iħares lejn l-ispejjeż u l-benefiċċji - hija parti neċessarja tal-valutazzjoni regolatorja. Madankollu, il-limiti tal-kwantifikazzjoni għandhom ukoll jiġu rikonoxxuti. Il-Kummissjoni teżamina sistematikament l-ispejjeż u l-benefiċċji fil-valutazzjonijiet tal-impatt tagħha li jkopru impatti ekonomiċi, soċjali u ambjentali b’mod integrat. Hija tikkwantifikahom meta jkun possibbli. La l-kalkolu tal-ispejjeż u lanqas dak tal-benefiċċju ma huwa xjenza preċiża. Ħafna drabi, id-dejta meħtieġa ma tkunx disponibbli. L-ispejjeż u l-benefiċċji mistennija tal-alternattiva ppreferuta li jirriżultaw mill-valutazzjoni tal-impatt se jmorru 'l fuq jew 'l isfel skont l-għażliet magħmula mill-Parlament Ewropew u l-Kunsill fil-proċess leġiżlattiv u mill-Istati Membri fl-implimentazzjoni. L-ispejjeż reali jistgħu jiġu kkalkulati biss ex post. Bħala konsegwenza, enfasi waħda f’REFIT għandha tkun il-kwantifikazzjoni tal-ispejjeż u l-benefiċċji sa fejn ikun possibbli matul iċ-ċiklu regolatorju permezz tal-applikazzjoni ta’ oqfsa ta’ monitoraġġ u ta' evalwazzjoni tajba, riveduti u aġġustati ma’ kull rieżami sinifikanti tal-leġiżlazzjoni, li jiżgura d-disponibbiltà tad-dejta meħtieġa meta jiġu vvalutati l-ispejjeż u l-benefiċċji. Ir-raba’ nett, il-bżonn ta’ ċertezza u prevedibbiltà ġuridika magħquda mat-tul ta’ żmien li jittieħed biex tinbidel il-leġiżlazzjoni fil-livell tal-UE ma jaqblux ma' soluzzjonijiet ta' malajr u skemi li jolqtuk għal tnaqqis leġiżlattiv. Kull bidla għandha prezz u l-ispiża tranżitorja tal-bidla mhux dejjem titqies b’mod suffiċjenti. L-ispejjeż ta' tranżizzjoni jridu jitqiesu bir-reqqa kontra l-ispejjeż ta’ nuqqas ta’ azzjoni. Il-ħames nett, l-iskoperta ta’ piż bla bżonn u l-ispiża minn dawk affettwati direttament mil-leġiżlazzjoni jistgħu jkunu komplement importanti għall-valutazzjoni kwantitattiva. Il-konsultazzjoni u d-dibattitu huma għalhekk essenzjali. Filwaqt li tqis dawn l-osservazzjonijiet, u tħares lejn il-futur, il-Kummissjoni se tkompli tagħti prijorità lil u żomm il-momentum fuq l-idoneità regolatorja. Ser tkompli tiffoka fuq oqsma ta’ valur miżjud tal-UE sinifikanti filwaqt li tirrispetta l-prinċipji ta’ sussidjarjetà u proporzjonalità. Hija se tlesti l-preparamenti għar-rieżami tal-linji gwida tagħha fuq il-valutazzjoni tal-impatt, il-konsultazzjoni tal-partijiet interesstai u l-evalwazzjoni fix-xhur li ġejjin. Hija se tankra REFIT sew fil-proċeduri u l-prattiki tal-Kummissjoni. Il-Kummissjoni se tkompli taħdem mill-qrib mal-Parlament u l-Kunsill biex tiżgura li l-benefiċċji fis-simplifikazzjoni u t-tnaqqis tal-piżijiet jiġu kkonfermati fil-proċess leġiżlattiv u titlob mil-leġiżlatur u mill-Istati Membri kollha biex jiżviluppaw kapaċità suffiċjenti biex jikkontribwixxu għal dawn l-isforzi fl-oqsma rispettivi tagħhom u biex iwettqu valutazzjonijiet tal-impatt ex ante ta’ emendi sinifikanti lil proposti tal-Kummissjoni fil-proċess leġiżlattiv.[70] Il-Kummissjoni se tkompli taħdem ukoll mal-Istati Membri u l-partijiet interessati, b'mod notevoli fi ħdan il-Programm ABR+, biex tikkonferma tfaddil tal-ispejjeż stmati, bix tidentifika l-aħjar prattika fl-implimentazzjoni u biex ittejjeb il-kwalità u l-ġbir tad-dejta fuq spejjeż u benefiċċji regolatorji meħtieġa għall-valutazzjoni tal-impatti tar-regolamentazzjoni tal-UE fil-prattika.[71] Għandha tiġi msaħħa l-kooperazzjoni bejn il-Kummissjoni Ewropea u l-Istati Membri fuq l-evalwazzjoni u l-valutazzjoni ta’ spejjeż u benefiċċji regolatorji. Għandhom ikunu mnedija sforzi kollaborattivi fil-valutazzjoni tal-implimentazzjoni tal-leġiżlazzjoni tal-UE fil-livelli nazzjonali, reġjonali u lokali. Il-mandati l-ġodda għall-Parlament u l-Kummissjoni li se jibdew din is-sena joffru opportunità għall-istituzzjonjiet tal-UE biex isaħħu l-impenn tagħhom għar-regolamentazzjoni intelliġenti u l-idoneità regolatorja. Il-Kummissjoni tistieden kontribut, dejta u provi mingħand imsieħba soċjali u partijiet interessati dwar l-istat attwali u l-prospetti ta' REFIT ippreżentati f’din il-Komunikazzjoni u fid-dokument ta’ ħidma tal-persunal li jakkumpanja. [1] SWD(2013) 401finali tal-1 ta' Awwissu 2013 [2] COM(2013) 685final 2 tat-2 ta' Ottubru 2013. [3] Minn total ta’ 23 proposta l-Kummissjoni impenjat ruħha li tagħmel sabiex jiġi ssimplifikat u jitnaqqas il-piż regolatorju, tnejn ġew adottati fl-2013 u 15 aktar huma ppjanati għall-adozzjoni fl-2014. [4] COM(2013) 721 [5] COM(2013) 794 finali. [6] Il-proposta għal Kumpanija b’membru uniku adottata fid-9 ta’ April 2014 tieħu elementi sostanzjali ta’ din il-proposta ta’ qabel. [7] Proposti oħra mħassra taħt REFIT inklużi proposti dwar informazzjoni lill-pubbliku ġenerali dwar prodotti mediċinali, għal regolament dwar l-istatistika Ewropea dwar is-sigurtà mill-kriminalità, dwar il-protezzjoni legali ta’ disinji, il-privattiva tal-UE (proposta kkonvertita f’kooperazzjoni msaħħa) u dwar liċenzji tas-sewqan mal-funzjonalità ta’ kard tas-sewwieqa. [8] Dan ikkonċerna l-oqsma tas-sigurtà u s-saħħa okkupazzjonali għall-parrukkiera, il-mard muskoloskeletali, id-duħħan ambjentali mit-tabakk u l-karċinoġeni u l-mutaġeni. [9] Dan jinkludi leġiżlazzjoni dwar il-klassifikazzjoni, l-imballaġġ u l-ittikkettjar ta’ preparazzjonijiet perikolużi, il-kooperazzjoni xjentifika fuq kwistjonijiet dwar l-ikel, l-istatistika dwar l-azzar, il-kooperazzjoni bejn l-Unitajiet tal-Intelligence Finanzjarja u l-immuntar fuq wara ta’ mirja fuq vetturi tal-merkanzija tqila. [10] Dan ix-xogħol huwa segwit permezz tal-Grupp ta’ Livell Għoli dwar ir-Regolamentazzjoni Aħjar li fih esperti regolatorji nazzjonali. Dan il-grupp jaħdem mal-Kummissjoni sabiex jirrieżamina u jiżviluppa l-aġenda tar-Regolamentazzjoni Intelliġenti fil-livell tal-UE u dak nazzjonali. [11] http://ec.europa.eu/enterprise/policies/sme/small-business-act/think-small-first/ [12] Ir-Regolament 1169/2011 fis-seħħ minn Diċembru 2014 bl-eċċezzjoni ta’ tikkettjar ta’ nutriment obbligatorju li se jibda japplika minn Diċembru 2016. [13] http://ec.europa.eu/food/food/labellingnutrition/foodlabelling/proposed_legislation_en.htm [14] L-eżenzjonijiet ikopru, jiġifieri, ikel mibjugħ direttament mir-razzett jew minn bejjiegħa bl-imnut lokali żgħar. Ir-reġimi eħfef jiġu applikati f’każijiet oħra ta’ rilevanza għall-SMEs, jiġifieri l-informazzjoni dwar in-nutrizzjoni tista’ tiġi bbażata fuq il-kalkolu minn dejta ġeneralment stabbilita u aċċettata biex b'hekk jiġu evitati spejjeż għolja tal-analiżi fil-laboratorju. [15] Dawn id-dispożizzjonijiet pereżempju jippermettu lill-Istati Membri li jeħtieġu li l-informazzjoni dwar allerġeni jew intolleranzi fl-ikel mhux ippakkjat u fir-ristoranti tingħata biss bil-fomm jew wara talba. [16] Id-Direttiva 2013/55/UE ippubblikata fit-28 ta’ Diċembru 2013 (ĠU-L354). [17] Ir-Regolament Delegat tal-Kummissjoni 862/2012 [18] Ir-Regolament (UE) Nru 165/2014 tal-Parlament Ewropew u tal-Kunsill tal-4 ta' Frar 2014 dwar takografi fit-trasport bit-triq, li jħassar ir-Regolament tal-Kunsill (KE) Nru 3821/85 dwar apparat ta' reġistrazzjoni għat-trasport bit-triq u li jemenda r-Regolament (KE) Nru 561/2006 tal-Parlament Ewropew u tal-Kunsill dwar l-armonizzazzjoni ta' ċerta leġiżlazzjoni soċjali li għandha x'taqsam mat-trasport bit-triq. [19] Id-Direttivi 2014/24/UE u 2014/25/UE: L-adozzjoni ta’ awtodikjarazzjonijiet bħala evidenza preliminarja u l-approċċ tal-'offerent rebbieħ' għal evidenza dokumentarja jnaqqsu l-piżijiet amministrattivi assoċjati ma’ offerti pubbliċi bi 80 %. Ara wkoll il-valutazzjoni tal-impatt: http://eur-lex.europa.eu/legal-content/EN/TXT/PDF/?uri=CELEX:52011SC1585&from=EN. [20] Awtoritajiet u entitajiet kontraenti li diġà għamlu t-tranżizzjoni għall-akkwist elettroniku normalment jirrapportaw tfaddil ta’ bejn 5 u 20 %; l-esperjenza turi wkoll li l-ispejjeż tal-investiment jistgħu jiġu rkuprati malajr. Meta wieħed iqis id-daqs totali tas-suq tal-akkwisti fl-UE, kull 5 % mfaddla jistgħu jrendu madwar EUR 100 biljun għall-fondi pubbliċi. (L-Istrateġija tal-akkwist pubbliku – COM(2012) 179 finali) [21] Id-Direttiva 2012/19/UE: L-interoperabbiltà u t-trasferiment tad-dejta proposti bejn reġistri nazzjonali tal-produtturi kienu mistennija li jwasslu għal tfaddil fl-ispejjeż lill-produtturi ta’ madwar EUR 66 miljun fis-sena. Dan l-aspett tal-proposta tal-Kummissjoni ma ġiex adottat mil-leġiżlatur. [22] One stop shop mandatorju biex jiġu kkoordinati u integrati proċeduri ta’ valutazzjoni u miżuri li jħaffu t-teħid tad-deċiżjonijiet– skont id-Direttiva dwar il-Valutazzjoni tal-Impatt Ambjentali (2011/92/UE) kienu opponuti mil-leġiżlatur biex b'hekk ġew illimitati l-benefiċċji ta’ effiċjenza għan-negozju. Skambju ta’ dejta elettroniku obbligatorju fil-qasam tal-vjaġġi tal-iskart bi tfaddil annwali għan-negozju stmat għal EUR 44 miljun ġie opponut bl-istess mod mil-leġiżlatur. [23] Ara t-Taqsima III hawn taħt: Arkitettura ġdida għall-istatistika tan-negozju tal-UE. [24] Il-proposta tal-Kummissjoni għal Bażi tat-Taxxa Korporattiva Magħquda Komuni (CCTB) – COM(2011) 121 – ilha pendenti fil-proċedura leġiżlattiva minn Marzu 2011 [25] COM(2009) 544: "Programm ta’ Azzjoni għat-tnaqqis tal-Piżijiet Amministrattivi fl-Unjoni Ewropea – Pjanijiet għat-Tnaqqis Settorjali u azzjonijiet tal-2009" [26] http://ec.europa.eu/internal_market/publicprocurement/docs/modernising_rules/executive-summary_en.pdf [27] Ir-Regolament 608/2013. [28] Id-Direttiva 2012/19/UE. [29] Il-leġiżlazzjoni tal-UE dwar is-Sigurtà tal-Ikel tippermetti lill-awtoritajiet tal-Istati Membri biex jadottaw reġimi eħfef dwar ċerti investimenti għan-negozji ż-żgħar fis-settur tal-ipproċessar tal-laħam. [30] Il-liġi tal-UE titlob ir-reġistrazzjoni tal-ħin tas-sewqan għal vetturi kummerċjali ħfief minn 3,5 tunnellati u teżenta l-persuni tas-sengħa fuq vjaġġi lokali f’vetturi sa 7,5 tunnellati filwaqt li ċerti regoli nazzjonali jirrikjedu reġistrazzjoni tal-ħin tas-sewqan minn 2,8 tunnellata 'l fuq. [31] Id-Direttiva 2006/46/KE. [32] L-ewwel edizzjoni tat-tabella ta' valutazzjoni ta' REFIT ippreżentata flimkien ma’ din il-Komunikazzjoni għadha ma tinkludix tagħrif dwar it-twettiq mill-Istati Membri. [33] (1) Jiġu permessi aktar SMEs biex jibbenefikaw minn reġimi ta' kontabilità/awditjar simplifikati - id- Direttiva 2006/46/KE tal-14 ta’ Ġunju 2006; (2) Jiġu permessi l-Istati Membri li jeżentaw mikrointrapriżi minn ċerti dispożizzjonijiet tad-direttivi tal-kontabilità - id-Direttiva 2012/6/UE tal-14 ta' Marzu 2012; (3) Tiġi simplifikata s-sistema ta' notifika għall-vjaġġi tal-iskart - l-ittra ta' rakkomandazzjoni tal-Kummissjoni lill-Istati Membri ta' Lulju 2010; (4) L-intrapriża rebbieħa biss ikollha bżonn tippreżenta d-dokumenti li juru l-idoneità bħala offerent fi proċedura ta' akkwist – COM(2011) 896; (5) Jiġi mnaqqas in-numru ta' nies li jwieġbu meta tinġabar statistika dwar il-kummerċ ġewwa l-UE - ir-Regolament 638/2004 tal-31 ta' Marzu 2004; (6) Jiġu mnaqqsa l-ħtiġijiet dwar il-produzzjoni industrijali fl-UE – ir-Regolament tal-Kunsill 3924/91 tad-19 ta' Diċembru 1991 u r-Regolament tal-Kummissjoni 36/2009 tal-11 ta' Lulju 2008; (7) Jiġu mrażżna ħtiġijiet addizzjonali fuq fatturi u jiġi permess użu usa' ta' fatturazzjoni elettronika - id-Direttiva tal-Kunsill 2010/45/UE tat-13 ta' Lulju 2010; (8) Jiġi mrażżan l-obbligu fil-proċedura ta' rifużjoni tal-VAT li jimtlew karti tal-formoli fil-lingwa tal-Istat Membru tar-rifużjoni – id-Direttiva tal-Kunsill 2008/9/KE tat-12 ta' Frar 2008; (9) It-Takografu Diġitali (b'mod partikolari l-introduzzjoni ta' takografi diġitali u s-simplifikazzjoni tal-użu tat-takografi diġitali, filwaqt li wieħed iżomm f'moħħu li t-twessigħ futur tal-eżenzjoni tan-negozji żgħar tas-sengħa minn ħtiġijiet tat-takografu u simplifikazzjoniijet ulterjuri - ir-Regolament 3821/85 tad-19 ta' Lulju 2011; (10) It-tneħħija tan-notifika ta' tariffi tat-trasport/it-taffija tal-obbligu biex evidenza dokumentarja tinżamm fuq it-tabella – ir-Regolament tal-Kunsill 569/2008 (li jemenda r-Regolament 11/60) tat-12 ta' Lulju 2008; (11) Jiġu ssimplifikati l-obbligi għat-trasport tal-merkanzija bit-triq u t-trasport tal-passiġġieri bit-triq - ir-Regolament 1070/2009 tal-21/10/2009 u r-Regolament 1072/2009 tal-21/10/2009 u (12) Jiġi ssimplifikat l-ittikkettjar tal-bajd – ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013. [34] Ara r-Rapport finali tal-Programm għat-Tnaqqis tal-Piżijiet Amministrattivi (ABR) f’SWD(2012) 423 finali. [35] Il-Kummissjoni rċeviet kummenti u suġġerimenti minn awtoritajiet tal-Istati Membri (FI, DE, NL, UK) minn partijiet interessati tan-negozju, trejdjunjins u organizzazzjonijiet oħra tas-soċjetà ċivili. Is-sottomissjonijiet jistgħu jiġu kkonsultati fuq il-Websajt tar-Regolamentazzjoni Intelliġenti tal-Kummissjoni: http://ec.europa.eu/smart-regulation/refit/index_en.htm [36] L-għan tal-inizjattiva huwa li tnaqqas l-ostakoli għall-kummerċ transfruntieri u tissalvagwardja d-dħul mill-VAT tal-Istati Membri billi tagħmel is-sistema tal-VAT tal-UE aktar sempliċi, newtrali u aktar robusta. [37] Inizjattivi oħra jinkludu r-rieżami tal-leġiżlazzjoni dwar kwistjonijiet nukleari, proposta fil-qasam ta’ dokumenti tal-ivvjaġġar provviżorji u r-rieżami ta' Regolamenti dwar l-importazzjoni ta’ prodotti tat-tessuti u ta’ oġġetti b’użu doppju. [38] It-tikkettjar tal-enerġija tal-friġġijiet (id-Direttiva 2003/66), il-magni tal-ħasil tal-platti domestiċi (id-Direttiva 1999/9) u magni tal-ħasil tal-ħwejjeġ (id-Direttiva 1995/12) wara l-adozzjoni ta’ miżuri ta’ implimentazzjoni ġodda. [39] Ir-Regolament tal-Kunsill Nru 11 dwar it-tneħħija tad-diskriminazzjoni fir-rati u l-kundizzjonijiet tat-trasport, fl-implimentazzjoni tal-Artikolu 79 (3) tat-Trattat li jistabbilixxi l-Komunità Ekonomika Ewropea tas-16 ta' Awwissu 1960. [40] Il-Protokoll 36 dwar dispożizzjonijiet tranżitorji, l-Artikolu 10 [41] COM(2008) 600/4 [42] COM(2007) 90 finali [43] Wara stedina mill-Kunsill f’Diċembru 2013 biex tirrapporta dwar l-applikazzjoni tal-prinċipju tar-rikonoxximent reċiproku sa nofs l-2015 (ara: http://www.consilium.europa.eu/uedocs/cms_data/docs/pressdata/en/intm/139846.pdf). [44] Oqsma oħra jinkludu standards ta’ kummerċjalizzazzjoni għall-vitella, regoli tal-ittikkettjar taċ-ċanga, programm għar-reġjuni l-aktar imbiegħda, id-Direttiva dwar il-Kwalità tal-Fjuwil (ladarba tiġi trasposta u implimentata bis-sħiħ), ħażniet taż-żejt, ir-Regolament tal-Kontroll tas-Sajd, sigurtà nukleari, standardizzazzjoni, tniġġis tal-asbestos, ittestjar fuq l-annimali, valutazzjoni ambjentali strateġika, riskji tal-għargħar, komposti organiċi volatili, assigurazzjoni (ladarba tinkiseb biżżejjed esperjenza bl-implimentazzjoni), taħriġ, kwalifiki u liċenzji fit-trasport bit-triq, trasport u sigurtà marittimi, akkoljenza fil-portijiet ta’ skart iġġenerat mill-bastimenti, fatturazzjoni elettronika tal-VAT u l-one stop shop żgħir kif ukoll is-setturi industrijali tal-kostruzzjoni u l-ħġieġ u ċ-ċeramika. [45] Dan se jinkludi l-eżami tal-leġiżlazzjoni dwar servizzi onlajn - id-Direttiva 98/84/EC dwar il-protezzjoni legali ta' servizzi bbażati fuq, jew li jikkonsistu minn, aċċess kondizzjonali u d-Direttiva 2000/31/KE dwar ċerti aspetti legali tas-servizzi minn soċjetà tal-informazzjoni, partikolarment il-kummerċ elettroniku, fis-Suq Intern. [46] COM(2013) 49 flimkien ma’ SWD(2013) 25. [47] Ara d-Dokumenti ta’ Ħidma tal-Persunal li jakkumpanjaw għal aktar dettalji. [48] Ara COM(2012) 746 [49] Ara l-Websajt tar-Regolamentazzjoni Intelliġenti tal-Kummissjoni: http://ec.europa.eu/smart-regulation/evaluation/index_mt.htm [50] Ġew riċevuti 53 tweġiba minn awtoritajiet pubbliċi, partijiet interessati u ċittadini fil-kuntest ta’ din il-konsultazzjoni pubblika. Dawn se jiġu ppubblikati flimkien ma’ rapport sommarju dwar il-websajt tar-Regolamentazzjoni Intelliġenti tal-Kummissjoni: http://ec.europa.eu/smart-regulation/index_mt.htm [51] Rapporti finali jinsab fuq http://ec.europa.eu/smart-regulation/evaluation/documents_mt.htm [52] Jiġifieri l-Kontroll tal-Idoneità dwar l-informazzjoni u l-konsultazzjoni tal-ħaddiema jista' jwassal għall-konsolidazzjoni ta’ tliet Direttivi, filwaqt li jitqiesu r-riżultati tal-konsultazzjoni tal-Imsieħba Soċjali, il-Kontroll tal-Idoneità fuq it-tip ta' approvazzjoni ta’ vetturi bil-mutur se jiġi segwit minn rieżami tad-Direttiva Qafas 2007/46/KE, ara l-indikazzjonijiet kompluti mit-tabella ta' valutazzjoni ta' REFIT. [53] Il-konsultazzjoni hija stabbilita fl-Artikolu 11 / TUE u fil-Protokoll Nru 2 dwar l-applikazzjoni tal-prinċipji ta’ sussidjarjetà u proporzjonalità. Il-konsultazzjoni tal-imsieħba soċjali fil-kuntest tal-politika soċjali hija stabbilita fl-Artikoli 153, 154, u 155 TFUE li jipprovdu wkoll opportunitajiet għall-involviment tagħhom f'REFIT. [54] Oqfsa ta’ konsultazzjoni speċifika li huma stabbiliti fit-Trattati, leġiżlazzjoni oħra tal-UE jew ftehimiet internazzjonali (pereż. konsultazzjonijiet tal-imsieħba soċjali) huma esklużi. [55] http://ec.europa.eu/yourvoice/index_mt.htm [56] Abbonamenti jistgħu jsiru fuq: https://webgate.ec.europa.eu/notifications/homePage.do?locale=mt [57] Ikkonsulta l-istudju "Assessing the costs and benefits of regulation" fuq http://ec.europa.eu/smart-regulation/impact/commission_guidelines/docs/131210_cba_study_sg_final.pdf [58] Ara: http://ec.europa.eu/enterprise/sectors/metals-minerals/files/steel-cum-cost-imp_en.pdf u: http://ec.europa.eu/enterprise/newsroom/cf/itemdetail.cfm?item_id=7124&lang=en&title=Final-report [59] Eżempju wieħed fejn dan jista’ jiġi ġġustifikat huma r-regoli għall-importazzjoni ta’ pjanti u prodotti tal-pjanti fl-UE fejn emendi għall-proposta tal-Kummissjoni li bħalissa qed tiġi diskussa fi proċedura leġiżlattiva jirriskjaw li jżidu l-ispejjeż għan-negozju (COM(2013) 267 — il-Proposta tal-Kummissjoni għal Regolament dwar il-miżuri protettivi kontra l-pesti tal-pjanti, ara wkoll it-tabella ta' valutazzjoni ta’ akkumpanjament). [60] L-ispejjeż reali stabbilixxew li stimi ex post jistgħu jvarjaw minn stimi ex ante minħabba l-avvanz teknoloġiku u l-innovazzjoni u l-effiċjenza tan-negozju. Fil-qasam tal-azzar, pereżempju, l-ispejjeż tal-ħarsien ambjentali għal kull tunnellata ta’ prodott baqgħu stabbli jew naqsu matul l-aħħar 20 sena minkejja t-titjib fil-prestazzjoni ambjentali tas-settur. (Valutazzjoni tal-Ispejjeż Kumulattivi għall-Industrija tal-Azzar: http://ec.europa.eu/enterprise/sectors/metals-minerals/files/steel-cum-cost-imp_en.pdf) [61] Il-ħtiġijiet ta' rapportar huma spiss marbuta, sabiex pereżempju ħtieġa għall-Kummissjoni biex tirrapporta lill-Kunsill jew lill-Parlament tkun tista' twassal għal obbligi ta’ rapportar addizzjonali lill-awtoritajiet tal-Istati Membri, il-partijiet interessati u n-negozji. [62] Ir-Regolament dwar id-Dispożizzjonijiet Komuni għal Politika ta’ Koeżjoni jelenka 28 ħtieġa ta’ rapportar individwali fi 11-il qasam; sitta minnhom jeħtieġu rapportar regolari. Id-Direttiva finali dwar l-infurzar dwar l-istazzjonar tal-ħaddiema tinkludi ħtiġijiet ta’ rapportar addizzjonali għall-Istati Membri miżjuda fil-proċess leġiżlattiv (ara t-tabella ta’ valutazzjoni ta' REFIT). [63] Sar progress sinifikanti fis-simplifikazzjoni ta' flussi ta’ rapportar mhux konness minn qabel fil-qasam tal-ilma (bejn id-Direttiva dwar l-Istrateġija Marittima, id-Direttiva Qafas dwar l-Ilma u d-Direttivi dwar il-Ħabitats u l-Għasafar), tant li d-dejta u l-informazzjoni jeħtieġu biss li jiġu rrappurtati darba biex jissodisfaw il-ħtiġijiet stabbiliti skont Direttivi varji, biex b'hekk jitnaqqas b’mod sinifikanti l-piż amministrattiv. Ir-riżultati ta’ eżerċizzju pilota separat għat-tnaqqis tal-ħtiġijiet ta' rapportar fil-qasam tal-ilma urban mormi se jwasslu għal ħtiġijiet ta’ rapportar aktar sempliċi u aktar effettivi. [64] Sa mill-2007, l-Istati Membri jissottomettu rapport uniku lill-Kummissjoni minflok rapporti separati dwar l-implimentazzjoni prattika ta’ 24 Direttiva fil-qasam tas-saħħa u s-sigurtà fuq il-post tax-xogħol (id-Direttiva 2007/30/KE li temenda d-Direttiva Qafas 89/391/KEE). [65] Fl-2013, il-Kummissjoni wettqet eżami analitiku dwar obbligi ta’ rappurtar fl-oqsma tal-enerġija u tal-politika ta’ koeżjoni bil-għan li jiġu simplifikati l-ħtiġijiet. Fil-qasam tal-enerġija waħdu, dan l-eżami ppermetta 43 obbligu ta’ rappurtar jiġu amalgamati f'14. [66] Ara l-konklużjonijiet tal-Kunsill Ewropew tal-24 u l-25 ta’ Ottubru 2013, il-Konklużjonijiet tal-Kunsill tal-Kompetittività ta’ Diċembru 2013 u r-Riżoluzzjoni tal-Parlament Ewropew tas-17 ta’ April 2014 dwar l-ikbar għaxar proċessi ta’ konsultazzjoni u t-tħaffif tal-piż tar-regolamentazzjoni tal-UE dwar l-SMEs. [67] B’mod partikolari ġew riċevuti kontribuzzjonijiet mill-Finlandja, il-Ġermanja, il-Pajjiżi l-Baxxi u r-Renju Unit. [68] http://ec.europa.eu/smart-regulation/refit/index_en.htm (għandu jiġi vverifikat) [69] Previst minn Protokoll nru 2 tat-trattati. [70] Ara wkoll l-analiżi tal-modifikazzjonijiet fil-proċess leġiżlattiv ta’ proposti ta’ simplifikazzjoni u tat-tnaqqis tal-piżijiet fit-tabella ta' valutazzjoni ta' REFIT li takkumpanja din il-Komunikazzjoni. [71] Skont stimi, terz tal-piż regolatorju tal-leġiżlazzjoni tal-UE huwa marbut mal-implimentazzjoni nazzjonali.